Орлин Орлинов
Иронична броеница

chitanka.info

На Найден Вълчев

Щом имаш буза

за юмрук —

ще те боли,

но ще си тук.

Куцук-куцук,

но да си тук!

Сняг пада

като бял памук,

да, пада,

ама пада тук.

Часовник чука —

чук-чук-чук,

навива дните,

но си тук.

Капчук сълзи —

капчук-капчук,

но ти го чуваш,

ти си тук.

С листец се кипри

снежен бук,

но му се радваш —

кукурук!

Чуй, гълъб гука:

„Гу-гу-гук“,

май му е драго

да е тук.

Дали в Париж,

дали в Тобурк,

но да си жив

и главно — тук.

Я стига

с тоя махмурлук,

засмей се, друже,

че си тук!

Какво, че бил си

крал фарук,

ако си горе,

а не тук?

Виж, резен хляб,

два стръка лук,

но ти е сладко,

че си тук!

Я гледай

адмиралът Кук —

що свят открил —

куцук-куцук!

Да думат,

че си малък Мук —

да, малък Мук,

ама си тук!

Отлита щърк — курназ

на юг…

„Напролет идвам!

Да си тук!“

В съседа някой

бие с чук —

ах, че е готин

този звук!

В полето — гледай! —

лъска плуг,

оре старик —

куцук-куцук!

Що празни думи,

що боклук —

чак става гадно

да си тук!

„Ще пафкаш в рая

вит чибук…“ —

не вярвай! Лъжат!

Стой си тук!

На всяко зло

и скръб напук —

върви, пълзи —

куцук-куцук!

Куцук-куцук,

напук-напук.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.